钦定古今图书集成/明伦汇编/官常典/第559卷 > 裴怀古
## 钦定古今图书集成/明伦汇编/官常典/第559卷 > 裴怀古

按《唐书循吏传》：“怀古，寿州寿春人。仪凤中，上书阙下，
补下邽主簿，频迁监察御史。姚巂道蛮反，命怀古驰
驿往怀辑之，申明诛赏，归者日千计。俄缚首恶，遂定
南方，蛮夏立石，著功。恒州浮屠为其徒诬告祝诅不
道，武后怒，命按诛之。怀古得其枉，为后申诉，不听，因
曰：‘陛下法与天下画一，岂使臣杀无辜以希盛旨哉？
即其人有不臣状，臣何情宽之’？”后意解，得不诛。阎知
微之使突厥怀古监其军，默啜胁知微称可汗，又欲
官怀古，不肯拜，将杀之，辞曰：“守忠而死，与毁节以生，
孰与？请就斩，不避也。”遂囚军中，因得亡。而素尫弱不
能骑，宛转山谷间，仅达并州。时长史武重规纵暴，左
右妄杀人取赏，见怀古至，争执之。有果毅尝识怀古，
疾呼曰：“裴御史也！”遂免。迁祠部员外郎。姚、巂酋等叩
阙下，愿得怀古镇安远。彝拜姚州都督，以疾辞。始安贼欧阳倩众数万，剽没州县，以怀古为桂州都督招
尉讨击使。未逾岭，逆以书谕祸福，贼迎降，自陈为吏
侵而反。怀古知其诚，以为示不疑，可破其谋，乃轻骑
赴之。或曰：“獠彝难亲，备之且不信，况易之哉？”答曰：“忠
信可通神明，况裔人耶？”身至壁抚谕，倩等大喜，悉归
所掠出降，虽诸洞素翻覆者，亦牵连根附。岭外平，徙
相州刺史、并州大都督长史。所至，吏民怀爱。神龙中，
召为左羽林大将军，未至官，还为并州。人知其还，携
扶老稚出迎。崔宣道始代为长史，亦野次。怀古不欲
厚愧宣道，使人驱迎者还，而来者愈众，得人心类如
此。俄转幽州都督。绥、怀两蕃将举落内属，会以左威
卫大将军召，而孙佺代之。佺不知兵，遂败其师，卒于
官。怀古清介审慎，在幽州时，韩琬以监察御史监军，
称其“驭士信，临财廉，国名将”云。